પાસ કન્વીનર હાર્દિક પટેલે કોંગ્રેસ દ્વારા કરવામાં આવેલી ટિકિટની ઓફરનો અસ્વીકાર કર્યો છે. ઉલ્લેખનીય છે કે શનિવારે કોંગ્રેસ પ્રમુખ ભરત સિંહ સોલંકીએ એક પ્રેસ કોન્ફર્ન્સ કરીને હાર્દિક પટેલ, અલ્પેશ ઠાકોર અને જીજ્ઞેશ મેવાણીને અધિકૃત રીતે કોંગ્રેસમાં જોડાવાની ઓફર કરી હતી. સાથે જ ચૂંટણી વખતે એક એક ટિકિટ આપવાની વાત પણ કરી હતી. વધુમાં કોંગ્રેસે પાસ કન્વીનરોને ચૂંટણી સમયે કોંગ્રેસને સહયોગ આપવાની વાત પણ કરી હતી. તેના જવાબમાં હાર્દિક પટેલે ટ્વિટ કરીને કોંગ્રેસને નનૈયો ભણ્યો છે. હાર્દિકે કહ્યું છે કે તેને ચૂંટણી નથી લડવી અને ચૂંટણી લડવામાં તેનો કોઇ સ્વાર્થ પણ નથી. હાર્દિકે જણાવ્યું કે ખાલી અમને અમારો અધિકાર જોઇએ છીએ. અમે ખાલી ન્યાય અને અહંકાર સામે લડી રહ્યા છીએ.